એક જમાનામાં ચંદ્રાસ્વામી નામના તાંત્રિક, યુધ્ધમાં વપરાતાં શસ્ત્રોની સોદાગીરીમાં રૂપાળી સ્ત્રીઓનો ઉપયોગ કરતાં. એ બાવાજી વડાપ્રધાન નરસિંહ રાવનાં નિવાસસ્થાને કોઈ પણ જાતની રોકટોક વગર પ્રવેશ પામતા અને વડાપ્રધાનના નિર્ણયો લેવામાં એ સલાહકારની ભૂમિકા પણ ભજવતા. એ બાવાજીએ શસ્ત્રોની સોદાગીરીમાં જે સ્ત્રીનો ઉપયોગ કર્યો હતો એનું નામ પામેલા બોર્ડેસ હતું. આવું કરનાર બાવાજીના કપાળ પર તિલક હોય અને ગાળામાં રૂદ્રાક્ષ હોય તેનાથી એમની ધાર્મિકતામાં શો ફેર પડે? આવા બહારના પરિવેશને કારણે બાવાજીનો ધંધો ચાલતો રહે છે. એ જ બાવાજી સફારી સૂટ અને પેન્ટમાં કોરા કપાળ સાથે ધંધો કરવાનું રાખે તો અવશ્ય એમનો ધંધો બંધ પડી જાય.